Man verwoes eiendom ná liefdesteleurstellingDie uitgebrande minibustaxi voor die huis. Foto: Herman Lategan ŉ Inwoner van ŉ plattelandse dorpie in die Vrystaat is al sy besittings kwyt nadat hy dit Maandag na bewering oor ŉ liefdesteleurstelling aan die brand gesteek en opgekap het. Herman Lategan, ŉ vryskutjoernalis, het op sy Facebook-profiel foto’s gedeel van die uitgebrande motors buite die man se huis in Springfontein in die suide van die Vrystaat. Volgens Lategan het plaaslike inwoners vertel dat die man sy vrou vir ’n jonger vrou gelos het. Hy het glo voorheen by Telkom gewerk en ’n aantreklike pakket ontvang nadat hy afgetree het. Die inwoners het gesê die man het die nuwe vrou in sy lewe oorlaai met geskenke, waaronder ’n splinternuwe motor en huis. Hy het ook ’n Mercedes-Benz en ’n minibustaxi aangekoop. Die taxi sou gebruik word om mense in die provinsie te vervoer om ekstra geld te maak. “Net toe die huis wat hy [vir sy nuwe vriendin] gebou het klaar was, het sy die verhouding beëindig. Sommer net so,” het Lategan gesê. Die man kon hierdie liefdesteleurstelling glo glad nie verwerk nie. Hy is Maandag na die vriendin se huis in die hoop om haar hart weer terug te wen. Sy het hom egter weggejaag. In ŉ skynbare emosionele ineenstorting het die man petrol oor sy Mercedes-Benz en taxi uitgegooi en dit aan die brand gesteek. Hy het daarna by die huis in gehardloop en al die meubels – wat hy pas ten duurste aangekoop het – in stukke opgekap. Al wat nou oorbly, is ŉ leë huis waarin niemand meer woon nie en twee uitgebrande voertuie, het Lategan gesê. Sers. Ikobeng Hlubi, woordvoerder van die polisie, het die voorval aan Maroela Media bevestig en gesê die man is intussen in die Vrystaat Psigiatriese Hospitaal opgeneem. Geen saak is egter by die polisie aangegee nie.